**Приветствие на министъра на външните работи Иван Кондов**

**Официално откриване на XVIII Световна среща на българските медии**

**гр. Казанлък, 2 юни, 2023 г.**

На първо място бих искал най-сърдечно да благодаря на господин Кирил Вълчев не само за поканата да участвам в официалното откриване на XVIII Световна среща на българските медии, но и за чудесното ни сътрудничество. За мен е чест да се присъединя към вас на този редовен вече форум, който през годините се утвърди като средище за духовно единение и последователно взаимодействие с нашите сънародници отвъд пределите на Родината.

Високо ценя усилията на Българската телеграфна агенция, която и чрез организирането на настоящата среща, работи за съхраняване и разширяване на контактите с българските общности зад граница, с което подпомага и нашата дейност. Смея да призная, че редица водещи направления в професионалната мисия на представляваното от мен Министерство на външните работи се обуславят именно от взаимодействието с българите зад граница, а вие сте техните рупори.

Отвъд всяко съмнение, ролята на българските медии извън пределите на страната е от ключово значение. Вие не само работите за изграждане на положителен образ на България, но и сте една от автентичните връзки с Родината. Отчитайки ключовото ви призвание да съхранявате българския дух, език, книжовност и култура, българската държава прие в края на миналата година Програма за подпомагане на българските медии и организации в чужбина за 2022-2023 г. Първото издание на тази инициатива бе посрещнато с голям интерес и се надяваме, че вие отчитате реална полза от нейното прилагане.

Тазгодишната тема на форума „Медии и свобода“ е не само особено важна и навременна, но и вечна и непреходна. Свободата на медиите, свободата на изразяване, ca едни от най-ценните следствия от нормите на демокрацията, правата на човека и основните свободи. На представителите на медиите обществото възлага надежда и ключова роля по отстояване на най-високи възможни стандарти в процеса на работа с информационните потоци – функции, които са незаменими за изграждането на добре информирано, толерантно и справедливо общество. Като страна по основните конвенции на ООН за правата на човека, Съвета на Европа, ЕС и ОССЕ, България се ангажира да спазва и прилага най-високите стандарти за защита и насърчаване на правата на човека и основните свободи, включително по отношение на свободата на медиите.

Стремежът към всичко това несъмнено е заради правото на вашите аудитории да бъдат съвестно информирани и насочвани във вярна посока, за да могат свободно – подчертавам свободно – да формират свое собствено мнение. И когато това е факт, налице е общество, което трудно може да бъде подвеждано или податливо на фалшиви новини и зловредно влияние, на манипулиране, на насаждане на разделение и в крайна сметка – на уронване на вярата в демократичния процес и институциите на държавата ни.

Ето затова пожелавам задълбочена и ползотворна дискусия на настоящото издание на Световната среща на българските медии! Нямам съмнение, че именно БТА е най-добрият „посредник“ на един подобен сериозен дебат!

Не забравяйте, че точно през тази година, когато празнуваме не само 30-ата годишнина от Световния ден на свободата на печата, но и 75-ата годишнина от Всеобщата декларация за правата на човека, е удачен момент да потвърдим по ясен начин своя ангажимент за насърчаване и зачитане свободата на изразяване, медийната свобода, независимостта на медиите.

Желая на XVIII Световна среща на българските медии оживени, запомнящи се и ползотворни дискусии, които да спомогнат представяните от вас тук вестници, списания, радиостанции, сайтове и телевизии да се издигат до висотите на красивия и правилен български език и до онези тези, които ще тласкат България и българщината до най-високи постижения!

Благодаря Ви за вниманието!